Joulukuun 14 päivänä 1987 annetun asetuksen (ETY) N:o 3975/87 5 artiklan mukainen tiedonanto asiasta COMP/38.712 - British Midland Ltd/Deutsche Lufthansa AG/Scandinavian Airlines System

(2001/C 83/03)

(ETA:n kannalta merkityksellinen teksti)

I British Midlandin (jäljempänä "BD"), Deutsche Lufthansa AG:n (jäljempänä "Lufthansa") ja Scandinavian Airlines Systemin (jäljempänä "SAS") tekemä hakemus

British Midland, Lufthansa ja SAS tekivät 9. marraskuuta 1999 sopimuksen kolmenkeskisestä yhteisyrityksestä (jäljempänä "yhteisyrityssopimus"). Tästä sopimuksesta ilmoitettiin Euroopan komissiolle 1. maaliskuuta 2000 neuvoston asetuksen (ETY) N:o 3975/87 nojalla ja sen osalta pyydettiin päätöstä EY:n perustamissopimuksen 81 artiklan 3 kohdan ja ETA-sopimuksen 53 artiklan 3 kohdan soveltamisesta.

II Sopimuksen sisältö

Yhteisyrityssopimuksella sopimuspuolet sopivat koordinoivansa nykyistä ja tulevaa Lontoon Heathrow'n lentoasemalle (sekä Lontoon Stanstedin lentoasemalle siinä määrin kuin Lontoon Heathrow'n palveluja siirretään yhteisyrityssopimuksen täytäntöönpanon seurauksena) ja Manchesterin kansainväliselle lentoasemalle sekä näiltä asemilta pois suuntautuvaa aikataulun mukaista matkustajalentoliikennettä Euroopan talousalueella. Liikenne, joka ei lähde näiltä asemilta tai saavu näille asemille, ei kuulu yhteisyrityssopimuksen soveltamisalaan.

Osapuolten välinen koordinointi hoidetaan kolmenkeskisen yhteisyrityksen (jäljempänä "yhteisyritys") kautta. Osapuolten välinen yhteistyö sisältää seuraavat osat:

- yhteisen reittijärjestelmän perustaminen: sopimuspuolet päättävät yhdessä yhteisyrityssopimuksen soveltamisalaan kuuluvan lentoliikenteen reiteillä käytettävästä kapasiteetista ja yksilöivät, mikä sopimuspuoli hoitaa liikennettä kullakin reitillä. Kunkin reitin liikennettä hoitava sopimuspuoli käyttää yhteistunnusta jäljellä olevista sopimuspuolista toisen kanssa;

- hintajärjestelmä: sopimuspuolet luovat yhteisyrityssopimuksen soveltamisalaan kuuluvalle liikenteelle yhteisen hintajärjestelmän;

- aikataulujen koordinointi: lentoaikataulut koordinoidaan parhaan mahdollisen integraation saavuttamiseksi.

Sopimuspuolet koordinoivat yhteisyrityksen kautta yhteisyrityssopimuksen soveltamisalaan kuuluvan liikenteen myynti- ja markkinointitoimenpiteitä. Ne toteuttavat kohtuulliset toimenpiteet palvelu- ja tuotestandardien sekä lennolla tarjottavien palvelujen yhdenmukaistamiseksi aina, kun se on kaupallisesti ja teknisesti mahdollista, ja sopivat tilojen ja palvelujen jakamisesta niillä lentoasemilla, jotka kuuluvat yhteisyrityssopimuksen piiriin, aina, kun se on kaupallisesti ja logistisesti perusteltua. Sopimuspuolet lupautuvat hoitamaan muiden sopimuspuolten maahuolintapalvelut omilla "kotikentillään". Yhteisyrityssopimuksessa määrätään lisäksi, että yhteisyrityssopimuksen osana harjoitetusta liikenteestä aiheutuneet voitot ja tappiot jaetaan tietyn kaavan mukaisesti.

Sopimuspuolet koordinoivat yhteisyrityssopimuksen soveltamisalan ulkopuolelle jäävään liikenteeseen liittyviä toimintojaan 9. marraskuuta 1999 BD:n ja SAS:n sekä BD:n ja LH:n välillä tehtyjen erillisten kahdenvälisten allianssisopimusten mukaisesti (jäljempänä "kahdenväliset sopimukset") siitä riippumatta, onko kyseessä Euroopan talousalueen sisäinen vai sen ulkopuolinen liikenne.

Kahdenväliset sopimukset kattavat yhteistunnuksen käytön, aikataulujen koordinoinnin ja kauttakulkuliikenteen tarkastuspisteiden perustamisen tehokkaiden ja saumattomien liittymäpalvelujen tarjoamiseksi matkustajille. Näissä sopimuksissa ei kuitenkaan määrätä voittojen ja tappioiden jakamisesta, ja hintajärjestelmän alalla toteutettavasta yhteistyöstä määrätään ainoastaan rajoitetusti siinä laajuudessa, mikä on välttämätön yhteistunnusjärjestelyn toiminnan kannalta.

Sopimuspuolet säilyttävät omat yrityskuvansa. Kukin sopimuspuoli hoitaa yhteisyrityssopimuksen mukaista liikennettä omien yrityskäytäntöjensä mukaisesti. Kukin sopimuspuoli vastaa tarvittavien lentoliikennetoimilupien sekä muiden sellaisten lupien, toimilupien, todistusten ja vakuutusten voimassaolosta, joita toimivaltaiset viranomaiset edellyttävät kyseisen liikenteen harjoittamiseksi.

III Poikkeuksen perustelut

Sopimuspuolet mainitsevat, että ennen sopimuksen tekemistä niillä ei ollut päällekkäistä matkustajalentoliikennettä millään lähtö- ja määränpääaseman muodostamalla parilla lukuun ottamatta Lontoon ja Frankfurtin välistä reittiä. Sopimuspuolet eivät olleet todellisia eivätkä potentiaalisia kilpailijoita millään muulla reitillä. Osapuolet ovat esittäneet 81 artiklan 3 kohdan soveltamiselle seuraavat perustelut:

1. Lentopalvelujen tarjonnan parantuminen ja taloudellinen kehitys

Sopimuspuolten mukaan jakelua ja teknistä kehitystä pystytään järjestelyjen ansiosta parantamaan seuraavin tavoin:

Sopimuspuolten nykyisten verkostojen uudelleenorganisointi ja laajentaminen

BD ei ole voinut kehittää verkostoaan itsenäisesti monista syistä, joita ovat olleet esimerkiksi rakenteelliset ongelmat sen Yhdistyneen kuningaskunnan päälentokentällä, Lontoon Heathrow'ssa. Sopimuksen ansiosta sopimuspuolet, erityisesti BD, voivat laajentaa ja uudelleenorganisoida palvelujaan. Näin ollen BD voi tarjota esimerkiksi Lontoon ja Madridin tai Rooman välistä liikennettä. Sopimuksen ansiosta myös SAS ja LH voivat myydä online-palveluja Lontoon ja muiden Yhdistyneen kuningaskunnan kohteiden välillä sekä Lontoon ja Dublinin välillä. Yhteisyrityssopimus mahdollistaa sopimuspuolille jaettujen lähtö- ja saapumisaikojen sekä lentokenttäpalvelujen käytön optimoinnin Heathrow'ssa, minkä ansiosta ne voivat uudelleenorganisoida tällä hetkellä tarjoamiaan palveluja ja aloittaa liikennöinnin uusilla reiteillä.

Yhteisyrityssopimuksen osana tapahtuvaan sopimuspuolten Lontoon Heathrow'n-liikenteen uudelleenorganisointiin kuuluu myös useiden vuorojen siirtäminen Heathrow'lta Lontoon Stanstedin kentälle. Sopimuspuolet pyrkivät varmistamaan, ettei niiden verkostojen laajentaminen haittaa nykyistä liikennettä, joka on kaupallisesti kannattavaa ja toimivaa. Tämän vuoksi ne suunnittelevat siirtävänsä eräitä tällä hetkellä Lontoon Heathrow'n kentältä esimerkiksi Saksaan (muun muassa Kölniin) liikennöitäviä reittejä lähteväksi Lontoon Stanstedista.

Yhteisyrityssopimus myös lisää Manchesterin merkitystä, sillä sopimuksen ansiosta sopimuspuolet voivat lisätä ja kehittää Manchesterin-liikennettään. Tällä kehityksellä Luoteis-Englannista lähtevään liikenteeseen synnytetään ensimmäistä kertaa verkostojen välistä kilpailua.

Verkostojen välisen kilpailun lisääntyminen

Sopimuspuolten mukaan niiden verkostojen uudelleenorganisoinnin ja laajentamisen lisäksi ilmoitettu järjestely lisää alliansseihin kuuluvien verkostojen välistä kilpailua Euroopan ilmailumarkkinoilla, sillä se mahdollistaa seuraavat seikat:

- LH ja SAS voivat kilpailla Yhdistyneen kuningaskunnan kotimaan reiteillä sekä Yhdistyneen kuningaskunnan ja Irlannin välisessä liikenteessä. Ilmoitetun sopimuksen ansiosta SAS että LH voivat harjoittaa kannattavaa matkustajaliikennettä kaikkialta verkoston alueelta Yhdistyneen kuningaskunnan alueellisille kentille.

- Sopimuspuolet voivat aloittaa liikenteen merkittäviin kohteisiin, joissa ei tällä hetkellä ole allianssien välistä kilpailua (esim. Lontoo-Barcelona ja Lontoo-Madrid). Vaihtoehtoisesti sopimuspuolet voivat lisätä nykyistä allianssien välistä kilpailua muilla merkittävillä reiteillä (esimerkiksi Lontoo-Rooma ja Lontoo-Milano).

- Kukin sopimuspuoli (erityisesti SAS ja LH) voi markkinoida sellaisiin kolmansiin maihin suuntautuvaa liikennettään, joihin muut sopimuspuolet eivät liikennöi.

Taitotiedon vaihto ja tehokkuuden lisääntyminen

Sopimuspuolet väittävät, että ilmoitettu järjestely lisää teknistä kehitystä. Sopimuspuolet suunnittelevat vaihtavansa taitotietoaan myynnin ja markkinoinnin alalla sekä kahdenvälisten sopimusten asiaa koskevien määräysten nojalla myös tietotekniikan alalla (esimerkiksi hinnoittelussa, tulojen hallinnassa ja verkoston suunnittelujärjestelmissä).

2. Yhteistyösopimuksen hyötyjen päätyminen kuluttajille

Sopimuspuolten mukaan ilmoitetun järjestelyn ansiosta kuluttajat saavat merkittäviä hyötyjä. Järjestely mahdollistaa lisääntyneen kilpailun sopimuspuolten välillä sekä liikenteen aloittamisen merkittävillä reiteillä, joilla tällä hetkellä on toiminut vain yksi allianssi (esimerkiksi Lontoo-Barcelona ja Lontoo-Madrid). Ilmoitettu järjestely merkitsee myös merkittäviä kustannussäästöjä ja toiminnan tehostumista, minkä ansiosta sopimuspuolet voivat jatkaa palvelujensa tarjoamista kilpailukykyisesti. Matkustajille tarjotaan useampiin kohteisiin laajempaa lentoliikenteen valikoimaa erittäin kilpailukykyisin hinnoin. Matkustajat hyötyvät lisäksi paremmista yhteyksistä, paremmin yhteensopivista aikatauluista ja saumattomasta matkustamisesta. Nykyisiä järjestelyjä, jotka koskevat pääsyä lounge-tiloihin, kauttakulkuliikenteen tarkastuspisteitä yms., kehitetään sekä laajennetaan koskemaan myös sellaista liikennettä, jota sopimuspuolten kahdenväliset järjestelyt eivät tähän asti ole kattaneet.

3. Yhteistyösopimuksissa ei aseteta sopimuspuolille rajoituksia, jotka eivät ole välttämättömiä sopimuksen tavoitteiden saavuttamisen kannalta

Sopimuspuolet väittävät, että järjestelyt ovat välttämättömiä edellä mainittujen hyötyjen saavuttamiseksi. BD:lla ei ole taloudellisia eikä toiminnallisia resursseja, jotta se voisi kehittää verkostoaan itsenäisesti. Lisäksi sen toimintaa haittaa se, että sillä ei ole lupaa operoida Heathrow'sta kannattavilla Atlantin ylittävillä kaukoreiteillä.

Yhteisyrityssopimuksen määräykset ovat sopimuspuolten mukaan tarpeen, jotta sopimuspuolet voivat uudelleenorganisoida verkostonsa ja optimoida lähtö- ja saapumisaikojen sekä lentokenttäpalvelujen käytön. Yhteisyrityssopimuksen osana toteutettavan yhteistyön tehostamisen kannalta on välttämätöntä yhdistää yhteisyrityksen lentoliikenteen myynti- ja markkinointitoiminnot.

4. Yhteistyösopimus ei anna sopimuspuolille mahdollisuutta kilpailun poistamiseen merkittävältä osalta markkinoita

Kuten edellä on mainittu, sopimuspuolten liikenteessä ainoastaan Lontoon ja Frankfurtin välisellä reitillä oli päällekkäisyyttä. Sopimuspuolet eivät kertomansa mukaan ole todellisia eivätkä potentiaalisia kilpailijoita millään muulla reitillä, jolla ne harjoittavat yhteistyötä järjestelyn osana. Näillä reiteillä sopimuspuolten markkinavoima ei yhteistyön vuoksi muodostu merkittäväksi.

IV Ehdotetut sitoumukset

Komission yksiköt ovat neuvotelleet sopimuspuolten kanssa niiden ilmoitettua yhteisyrityssopimuksesta 1. maaliskuuta 2000. Näiden neuvottelujen tuloksena ja saadakseen EY:n perustamissopimuksen 81 artiklan 3 kohdan mukaisen poikkeuksen asetuksen (ETY) N:o 3975/87 5 artiklan 3 kohdan nojalla sopimuspuolet ovat toimittaneet ehdotuksensa sitoumuksiksi, joilla on tarkoitus poistaa kilpailuongelmat ja erityisesti liikematkustusluokan matkustajiin Lontoon ja Frankfurtin välisillä suorilla lennoilla liittyvät ongelmat.

Nämä sitoumukset koskevat sopimuspuolia, niiden tytäryhtiöitä, seuraajia ja mahdollisia tulevia omistajia, ja sopimuspuolet sitoutuvat määräämään tytäryhtiönsä, seuraajansa ja uudet omistajansa noudattamaan näitä sitoumuksia.

1. Uusia tulokkaita koskevat sitoumukset

Jos sopimuspuolista riippumaton lentoyhtiö, joka ei tällä hetkellä harjoita lentoliikennettä Frankfurtin ja Lontoon välillä (jäljempänä "uusi tulokas"), haluaa aloittaa liikenteen kuuden kuukauden kuluessa EY:n perustamissopimuksen 81 artiklan 3 kohdan mukaisen poikkeuksen voimaantulosta, sopimuspuolet sitoutuvat vapauttamaan sille neljä lähtö- ja saapumisaikaparia Frankfurtin Mainin-lentoasemalta tätä uutta liikennettä varten (jäljempänä "uuden tulokkaan lähtö- ja saapumisajat"). Tällä hetkellä Frankfurtin ja Lontoon välillä toimivien lentoyhtiöiden tytäryhtiöitä taikka franchising- tai allianssikumppaneita ei pidetä uusina tulokkaina. Sitoumus vapauttaa lähtö- ja saapumisaikoja uuden tulokkaan käyttöön riippuu näiden sitoumusten 3 kohdassa esitetyistä yleisistä ehdoista.

Uuden tulokkaan lähtö- ja saapumisaikoina pidetään niitä kuutta lähtö- ja saapumisaikaa, joita BD käytti Frankfurtin Mainin- ja Lontoon Heathrow'n-lentoasemien välisessä päivittäisessä liikenteessä ennen sen LH:n ja SAS:n kanssa tekemän yhteisyrityssopimuksen voimaantuloa ja jotka tällä hetkellä ovat LH:n tai BD:n käytössä (jäljempänä "BD:n lähtö- ja saapumisajat"), sekä kahta sopimuspuolten valitsemaa muuta lähtö- ja saapumisaikaa. Sopimuspuolet sitoutuvat varmistamaan, että kyseiset kaksi muuta lähtö- ja saapumisaikaa sijoittuvat ajallisesti 45 minuutin sisään uuden tulokkaan hakemasta lähtö- ja saapumisajasta, mikäli sopimuspuolilla on lähtö- ja saapumisaikoja kyseiseen aikaan.

Jos uusi tulokas ei ole mukana missään kanta-asiakasohjelmassa tai jos sillä ei ole omaa vastaavaa ohjelmaa, sopimuspuolet sitoutuvat ottamaan sen Frankfurtin ja Lontoon välisen liikenteen osalta mukaan johonkin niiden kanta-asiakasohjelmista tai niiden yhteiseen ohjelmaan, mikäli niillä on tällainen yhteinen ohjelma ja mikäli uusi tulokas sitä pyytää. Uuden tulokkaan kanssa tehdään kohtuullisin ja syrjimättömin ehdoin sopimus, jossa määrätään muun muassa sopimuspuolille aiheutuvien kustannusten korvaamisesta.

Sopimuspuolet sitoutuvat lisäksi tekemään uuden tulokkaan kanssa Frankfurtin ja Lontoon välistä liikennettä koskevan yhtiöidenvälisen ns. interline-sopimuksen siinä tapauksessa, että uudella tulokkaalla ei ole vastaavaa sopimusta sopimuspuolten kanssa ja että uusi tulokas sitä pyytää. Kaikki uudet interline-sopimukset on tehtävä alalla tavanomaisin ehdoin.

2. Frankfurtin ja Lontoon välisen reitin vakiintuneita lentoliikenteen harjoittajia koskevat sitoumukset sekä lähtö- ja saapumisaikojen palauttaminen Frankfurtin-poolille

Jos uusi tulokas hakee muutamia, mutta ei kaikkia neljää uuden tulokkaan lähtö- ja saapumisaikaa, sopimuspuolet sitoutuvat vapauttamaan niistä jäljelle jäävät Frankfurtin lähtö- ja saapumisajat mille hyvänsä sillä hetkellä Frankfurtin ja Lontoon välistä liikennettä harjoittavalle yhtiölle (Frankfurtin ja Lontoon välisen reitin vakiintuneet lentoliikenteen harjoittajat) luodakseen lisävuoroja Frankfurtin ja Lontoon väliselle reitille edellyttäen, että hakemus osoitetaan sopimuspuolille 12 kuukauden kuluessa EY:n perustamissopimuksen 81 artiklan 3 kohdan mukaisen poikkeuksen voimaantulosta. Sitoumus vapauttaa lähtö- ja saapumisaikoja vakiintuneiden lentoliikenteen harjoittajien käyttöön riippuu näiden sitoumusten 3 kohdassa esitetyistä yleisistä ehdoista.

Mikäli yksikään uusi tulokas ei hae sopimuspuolten lähtö- ja saapumisaikoja luodakseen uusia Frankfurtin ja Lontoon välisiä vuoroja, sopimuspuolet sitoutuvat luovuttamaan kolme Frankfurtin lähtö- ja saapumisaikaparia Frankfurtin ja Lontoon välillä vakiintuneille lentoliikenteen harjoittajille lisävuorojen luomiseksi kyseiselle reitille edellyttäen, että hakemus osoitetaan sopimuspuolille 12 kuukauden kuluessa EY:n perustamissopimuksen 81 artiklan 3 kohdan mukaisen poikkeuksen voimaantulosta. Sitoumus vapauttaa lähtö- ja saapumisaikoja vakiintuneiden lentoliikenteen harjoittajien käyttöön riippuu näiden sitoumusten 3 kohdassa esitetyistä yleisistä ehdoista.

Lisävuoroilla tarkoitetaan, että lähtö- ja saapumisaikoja annetaan vakiintuneiden lentoliikenteen harjoittajien käyttöön ainoastaan siinä tarkoituksessa, että reitille lisätään yksi tai useampi vuoro niiden vuorojen lisäksi, jotka toimivat sillä hetkellä, kun asetuksen (ETY) N:o 3975/87 5 artiklan mukainen tiedonanto julkaistaan Euroopan yhteisöjen virallisessa lehdessä. Jos vakiintunut lentoliikenteen harjoittaja lakkauttaa jonkin vuoroista, joilla se liikennöi Frankfurtin ja Lontoon välillä ajankohtana, jolloin asetuksen (ETY) N:o 3975/87 5 artiklan mukainen tiedonanto julkaistaan Euroopan yhteisöjen virallisessa lehdessä, ja jos tämän yhtiön tytäryhtiö ei jatka liikennettä kahden kuukauden kuluessa kyseisen vuoron lakkauttamisesta, kyseisen yhtiön on näiden sitoumusten nojalla palautettava saamansa lähtö- ja saapumisajat sopimuspuolille. Tämän jälkeen sopimuspuolet antavat vapautuneet lähtö- ja saapumisajat muille vakiintuneille lentoliikenteen harjoittajille tai muille uusille tulokkaille uudeksi 12-kuukautiskaudeksi siitä päivästä alkaen, jolloin ajat palautettiin sopimuspuolille, samoin säännöin ja ehdoin, joita alun perin sovellettiin kyseisiin lähtö- ja saapumisaikoihin. Jos mikään muu vakiintunut lentoliikenteen harjoittaja tai uusi tulokas ei hae vapautuneita lähtö- ja saapumisaikoja 12 kuukauden kuluessa, sopimuspuolet sitoutuvat palauttamaan vapautuneet ajat Frankfurtin lähtö- ja saapumisaikojen poolille kyseisen IATA-kauden päättyessä.

Sopimuspuolet sitoutuvat varmistamaan, että tämän osan nojalla vakiintuneille lentoliikenteen harjoittajille myönnetyt lähtö- ja saapumisajat ovat 45 minuutin sisällä kyseisen yhtiön hakemasta ajasta, mikäli sopimuspuolilla on lähtö- ja saapumisaikoja kyseiseen aikaan.

Alkuperäinen velvoite vapauttaa Frankfurtin ja Lontoon välisen liikenteen lähtö- ja saapumisaikoja muiden lentoyhtiöiden käyttöön päättyy 12 kuukauden kuluttua siitä, kun EY:n perustamissopimuksen 81 artiklan 3 kohdan mukainen poikkeus tulee voimaan. Mikäli yksikään uusi tulokas ei hae sopimuspuolilta lähtö- ja saapumisaikoja ja mikäli vakiintuneet lentoliikenteen harjoittajat eivät hae kaikkia kuutta vakiintuneiden lentoliikenteen harjoittajien käyttöön asetettua lähtö- ja saapumisaikaa, British Midland sitoutuu palauttamaan kuudesta lähtö- ja saapumisajastaan jäljelle jääneet ajat Frankfurtin lähtö- ja saapumisaikojen poolille kyseisen IATA-kauden päättyessä. Lähtö- ja saapumisaikojen koordinaattori jakaa kaikki Frankfurtin lähtö- ja saapumisaikojen poolille palautetut ajat neuvoston asetuksessa (ETY) N:o 95/93 tai kyseisen asetuksen muuttamisesta tai korvaamisesta annetussa asetuksessa säädetyn lähtö- ja saapumisaikojen jakamismenettelyn mukaisesti.

3. Lähtö- ja saapumisaikoja koskevat yleiset ehdot

Sopimuspuolet luovuttavat lähtö- ja saapumisaikoja edellä esitettyjen sääntöjen mukaisesti ja edellyttäen, että lähtö- ja saapumisaikoja hakeva lentoyhtiö voi osoittaa, että kaikki kohtuulliset yritykset saada Frankfurtista Frankfurtin ja Lontoon välisen liikenteen lähtö- ja saapumisaikoja tavanomaisen lähtö- ja saapumisaikojen jakamismenettelyn mukaisesti ovat epäonnistuneet. Hakemukset on tehtävä kirjallisesti. Niiden suorilla lennoilla matkustavien asiakkaiden kohdalla, joille aika on merkittävä tekijä, ilmenevien kilpailuongelmien poistamiseksi lähtö- ja saapumisaikoja jaettaessa etusija annetaan Frankfurtin ja Lontoon Heathrow'n, Gatwickin tai Cityn lentokenttien välillä liikennettä harjoittaville yhtiöille.

Kaikki sopimuspuolten näiden sitoumusten nojalla luovuttamat lähtö- tai saapumisajat jaetaan korvauksetta. Uuden tulokkaan tai vakiintuneen lentoliikenteen harjoittajan on käytettävä saamansa lähtö- ja saapumisajat yksinomaan Frankfurtin ja Lontoon välisen lisäliikenteen luomiseen. Uuden tulokkaan on tehtävä selkeä hakemus tarvitsemistaan lähtö- ja saapumisajoista kolmen kuukauden kuluessa ja sen on aloitettava liikenne kuuden kuukauden kuluessa EY:n perustamissopimuksen 81 artiklan 3 kohdan mukaisen poikkeuksen voimaantulosta. Vakiintuneen lentoliikenteen harjoittajan on tehtävä hakemus 12 kuukauden kuluessa EY:n perustamissopimuksen 81 artiklan 3 kohdan mukaisen poikkeuksen voimaantulosta ja sen on aloitettava liikenne 18 kuukauden kuluessa EY:n perustamissopimuksen 81 artiklan 3 kohdan mukaisen poikkeuksen voimaantulosta. Jos näiden sitoumusten nojalla lähtö- ja saapumisaikoja saanut uusi tulokas tai vakiintunut lentoliikenteen harjoittaja lakkaa harjoittamasta Frankfurtin ja Lontoon välillä uutta tai lisäliikennettä, sen on palautettava vapautuneet ajat välittömästi sopimuspuolille. Tällaisessa tapauksessa sopimuspuolet tarjoavat vapautuneita lähtö- ja saapumisaikoja muille uusille tulokkaille tai muille vakiintuneille lentoliikenteen harjoittajille 12 kuukauden ajan siitä päivästä, jolloin ajat palautettiin sopimuspuolille, samoin säännöin ja ehdoin, joita alun perin sovellettiin kyseisiin lähtö- ja saapumisaikoihin. Jos yksikään muu uusi tulokas tai vakiintunut lentoliikenteen harjoittaja ei hae vapautuneita lähtö- ja saapumisaikoja 12 kuukauden kuluessa, sopimuspuolet sitoutuvat palauttamaan vapautuneet ajat Frankfurtin lähtö- ja saapumisaikojen poolille kyseisen IATA-kauden päättyessä. Tätä kohtaa sovellettaessa liikenteenharjoittajan ja sen tytäryhtiöiden katsotaan lopettaneen Frankfurtin ja Lontoon välisten lisäliikenteen harjoittamisen jos se ei käytä tai vaihtoehtoisesti jos ne eivät käytä kyseisiä lähtö- ja saapumisaikoja vähintään 80-prosenttisesti Frankfurtin ja Lontoon välisessä liikenteessä, ellei tätä voida perustella syillä, joihin viitataan asetuksen (ETY) N:o 95/93 10 artiklan 5 kohdassa tai mainitun asetuksen muuttamisesta tai korvaamisesta annetussa muussa asetuksessa.

Jos uusi tulokas tai vakiintunut lentoliikenteen harjoittaja rikkoo näiden sitoumusten nojalla tehtyä lähtö- ja saapumisaikojen tarjoamista koskevaa sopimusta, kaikki sopimuksen kattamat lähtö- ja saapumisajat palautuvat välittömästi sopimuspuolille. Tällaisessa tapauksessa sopimuspuolet tarjoavat vapautuneita lähtö- ja saapumisaikoja muille uusille tulokkaille tai muille vakiintuneille lentoliikenteen harjoittajille 12 kuukauden ajan siitä päivästä, jolloin ajat palautettiin sopimuspuolille, samoin säännöin ja ehdoin, joita alun perin sovellettiin kyseisiin lähtö- ja saapumisaikoihin. Jos yksikään uusi tulokas tai vakiintunut lentoliikenteen harjoittaja ei hae vapautuneita lähtö- ja saapumisaikoja 12 kuukauden kuluessa, sopimuspuolet sitoutuvat palauttamaan vapautuneet ajat Frankfurtin lähtö- ja saapumisaikojen poolille kyseisen IATA-kauden päättyessä. Sopimuspuolilta vapautuneet lähtö- ja saapumisajat alun perin saaneen uuden tulokkaan tai vakiintuneen lentoliikenteen harjoittajan tytäryhtiöt tai luvakkeensaajat eivät voi saada tämän kohdan nojalla vapautuneita lähtö- ja saapumisaikoja.

Jos komissio asetuksen 3975/87 6 artiklan tai jonkin myöhemmän säädöksen vastaavan säännöksen nojalla peruuttaa yhteisyrityssopimukselle myönnetyn EY:n perustamissopimuksen 81 artiklan 3 kohdan mukaisen poikkeuksen, jos EY:n perustamissopimuksen 81 artiklan 3 kohdan mukainen poikkeus kumotaan tai jos sopimuspuolet irtisanovat ilmoitetun yhteisyrityssopimuksen, Frankfurtin ja Lontoon välistä liikennettä harjoittavalle lentoyhtiölle näiden sitoumusten nojalla myönnetyt lähtö- ja saapumisajat on palautettava sopimuspuolille, mikäli ne sitä pyytävät.

Sen varmistamiseksi, että sopimuspuolten tarjoamia lähtö- ja saapumisaikoja käytetään näiden sitoumusten mukaisesti, sopimuspuolet sopivat lähtö- ja saapumisajat saavan liikenteenharjoittajan kanssa järjestelmästä, jonka avulla sopimuspuolet voivat valvoa näiden lähtö- ja saapumisaikojen käyttöä.

4. Poikkeuksen ja sitoumusten kesto

Näitä sitoumuksia tarjotaan edellyttäen, että asetuksen (ETY) N:o 3975/87 5 artiklan 3 kohdan nojalla myönnetty poikkeus myönnetään kuudeksi vuodeksi yhteisyrityssopimusta koskevan tiedonannon julkaisemisesta Euroopan yhteisöjen virallisessa lehdessä. Sitoumukset tulevat voimaan, kun EY:n perustamissopimuksen 81 artiklan 3 kohdan mukainen poikkeus tulee voimaan asetuksen (ETY) N:o 3975/87 5 artiklan 3 kohdan nojalla. Näihin sitoumuksiin liittyvät sopimuspuolten velvoitteet päättyvät sinä päivänä, jolloin 81 artiklan 3 kohdan mukaisen poikkeuksen voimassaolo päättyy.

Jos komissio asetuksen (ETY) N:o 3975/87 6 artiklan tai jonkin myöhemmän säädöksen vastaavan säännöksen nojalla peruuttaa yhteisyrityssopimukselle myönnetyn EY:n perustamissopimuksen 81 artiklan 3 kohdan mukaisen poikkeuksen, jos EY:n perustamissopimuksen 81 artiklan 3 kohdan mukainen poikkeus kumotaan tai jos sopimuspuolet irtisanovat ilmoitetun yhteisyrityssopimuksen, nämä sitoumukset ovat pätemättömät siitä päivästä alkaen, jolloin peruuttaminen, kumoamistuomio tai irtisanominen tapauksesta riippuen tulee voimaan. Kuten 3 kohdassa on määrätty, sopimuspuolilla on oikeus pyytää sitä lentoyhtiötä, joka peruuttamisen, kumoamistuomion tai irtisanomisen aikaan harjoittaa Frankfurtin ja Lontoon välistä liikennettä näiden sitoumusten nojalla tarjottuja lähtö- ja saapumisaikoja käyttäen, palauttamaan kyseiset lähtö- ja saapumisajat.

V Päätelmät

Komissio toteaa alustavasti, että kyseinen sopimus on EY:n perustamissopimuksen 81 artiklan 1 kohdan mukainen, mutta se ei ole muodostanut kantaa 81 artiklan 3 kohdan soveltamisesta. Asetuksen (ETY) N:o 3975/87 5 artiklan 3 kohdassa säädetään, että jollei komissio 90 päivän kuluessa tämän tiedonannon julkaisemispäivästä ilmoita sopimuspuolille epäilyistään, edellä kuvaillut järjestelyt vapautetaan 81 artiklan 1 kohdan kiellosta enintään kuudeksi vuodeksi.

Kyseisen asetuksen 5 artiklan nojalla komissio kehottaa asianomaisia osapuolia lähettämään huomautuksensa British Midlandin, Lufthansan ja SAS:n välisestä yhteistyösopimuksesta ja ehdotetuista sitoumuksista 30 päivän kuluessa tämän tiedonannon julkaisemisesta osoitteeseen: Euroopan komissio Kilpailun pääosasto Oliver Stehmann Yksikkö: COMP/D2

J-70 2/82

Rue de la Loi 200/Wetstraat 200 B - 1049 Bruxelles/Brussel faksi (32-2) 296 29 11 sähköposti: Oliver.Stehmann@cec.eu.int